Verdens undergang (film)

Handling

Filmen begynner med at en vandrende predikant en dag kommer til en liten gruveby. Der hersker gruveeieren Frank Stoll som gir folket lønn og brød. Hans forvalter West har to døtre: Den blonde Edith og brunetten Dina. Sistnevnte er forlovet med gruvearbeideren Flint, mens Edith pleier en vennskap med sjømannen Reymers, en barndomsvenn av henne. Dina, som drømmer om et liv i rikdom, blir svært henrevet av Stolls tilnærmelser. Han overtaler henne til å reise av sted med ham i hemmelighet. Flint, som har sneket seg etter Dina, prøver uten hell å forhindre dette. Paret unnslipper i en hestevogn, mens en rasende og svergende Flint blir igjen.
Noen år senere har Stoll gjennom spekulasjoner på børsen oppnådd en anselig velstand. Hans ekteskap med Dina er lykkelig. Samtidig oppdager astronomen, professor Wisemann (en fetter av Stoll), en ny komet gjennom sitt teleskop. Ifølge hans beregninger vil dette himmellegemet tre inn i jordas atmosfære og bli en eksistensiell fare for den blå planeten. Wisemann bestemmer seg for å dele denne kunnskapen med presidenten for det astronomiske selskapet. Avisoverskriftene, som roper om verdens undergang, skaper stor uro. Aksjekursene synker bunnløst, men Stoll værer en stor profitt og kjøper alle aksjer som han kan få kjøpt. Deretter forteller han hustruen at viktige forretninger tvinger ham til å reise til gruvebyen og ønsker at hun skal følge med ham. Dina er ikke spesielt lykkelig over tanken om å se igjen sitt gamle hjemsted, men lover ektemannen å bli med.
Også innbyggerne på det vesle stedet blir nådd av nyheten om faren fra universet, men uroen er dempet i begynnelsen. Imens har Stoll postert seg utenfor møtesalen til det astronomiske selskapet for å huke tak i fetteren som på et møte framlegger sine observasjoner og beregninger. Når Wisemann meddeler Stoll om at kometen faktisk kommer til å trenge inn i jordas atmosfære overtaler Stoll sin venn, som er sjefsredaktør for en større dagsavis, å offentliggjøre nøyaktig det motsatte. Menneskene blir beroliget og aksjekursene stiger til sin normale høyde. Stoll selger alle sine innkjøpte aksjepapirer med stor profitt. Deretter reiser han sammen med hustruen Dina til gruvebyen mens Ediths venn, Reymers, igjen påmønstrer. Han har nettopp tatt styrmannseksamen.
I gruvebyen oppfordrer Dinas eks-kjæreste Flint arbeidskameratene om å hjelpe ham med å hevne seg på Stoll, som han mener har stjålet kvinnen hans.   Flint og hans menn angriper Stolls bil. Dinas far iler ut og forbanner datteren, fordi hun har vanæret hans gode navn. Han får et besvimelsesanfall på grunn av opphisselse. Stoll leter etter et sikkert tilholdssted for kometnedslaget i én av gruvene samtidig som han gjør narr av hysteriet og inviterer sine venner på fest på den antatte katastrofedagen 20. september. Mens stemningen på festen stiger suser de første glødende steinklumpene ned mot jorden. Flint og hans arbeidskamerater planlegger å ta tilbake fra de rike det de mener har blitt stjålet fra dem. Bevæpnet med geværer og planker stormer gjengen Stolls villa. Festen blir avbrutt midt i en danseforestilling når oppbrakte gruvearbeidere slår inn døra til festsalen med geværkolber. 
Stoll og hans sårede hustru flykter gjennom en hemmelig gang i gruvesjakten med Flint etter seg. Imens går Wisemanns observatorium og gruvearbeidernes hjem under i et regn av ild og steiner. Det bryter ut panikk. Dina dør i Stolls armer i gruvesjakten. Flint lider en pinefull død etter at giftige gasser har trengt inn i gruvegangene. Deretter dør Stoll. Havnivået stiger. Kjempestore bølger raser. Reymers og mannskapet på hans båt lider skipbrudd, men han får reddet seg i en livbåt.
Flomvann oversvømmer den kystnære gruvebyen og strømmer inn i husene. Edith redder seg opp på taket av sitt hus hvor den vandrende predikanten henter henne opp i robåten sin. Han fører Edith i sikkerhet i en hule. Deretter søker hun etter overlevende. Edith finner en kystkirke, som kun er lettere skadet, og ringer i klokken. Reymers, som har svømt i land, hører dette og går til Edith. De omfavner hverandre og ber deretter på sine knær med blikkene rettet mot himmelen.